KYK: Oorstromings ná storm in Polokwane | Netwerk24
Deur Christiaan Du Plessis 12 Januarie 2019 19:42
Die parkeerterrein by die Savannah Mall nadat dit oorstroom het. Foto: Verskaf
Polokwane in Limpopo het Saterdagmiddag deurgeloop onder ’n hewige donderstorm wat tot kitsvloede en groot skade gelei het.
Dele van die dorp was ook ’n tyd lank sonder water.
Video’s op sosiale media wys hoe groot massas water by paaie afstroom en voertuie gedeeltelik verswelg.
Gedeeltes van die Savannah Mall en die parkeerterrein het oorstroom en groot dele van die dorp is ook sonder water nadat die Ebenezer-watersuiweringsaanleg weens die storm sonder krag was.
Matshidiso Mothapo, munisipale woordvoerder, sê die aanleg se kragtoevoer is intussen herstel.
Hy kon nie sê presies watter dele van Polokwane en Seshego, buite die stad, geraak is nie. Hy het egter bevestig verskeie voorvalle van bome wat omgeval het, paaie wat oorstroom en huise sonder krag is aangemeld.
Floods in Polokwane this afternoon. Footage circulating on social media.
Disclaimer: Explicit language. pic.twitter.com/QJRNlQFW6o
— Storm Report SA (@StormReportSA1) January 12, 2019
Netwerk24 verneem dat dit baie gereën het in die woongebiede Faunapark en Florapark.
“Nooddienste is ontbied om die probleme op te los. Hulle sal op ’n gereedheidsgrondslag bly,” het Mothapo gesê.
Volgens hom is geen voorvalle aangemeld van mense wie se lewe in gevaar is nie.
Juan Potgieter, mede-eienaar van Bakery & Co in die Savanna Mall, sê dit het omstreeks 13:00 hard begin reën en hael.
“Die volgende oomblik het ’n stroom water by die winkelsentrum ingestroom. Dit het oor die middelste vloer geloop en afgeloop tot op die onderste vloer,” het hy gesê.
Die onderste verdieping van die Savannah Mall nadat dit oorstroom het. Foto: Verskaf
Verskeie ondernemings het sandsakke voor die ingang gepak om vloedskade te beperk. Potgieter sê die meeste ondernemings het met onder meer moppe ingespring om die water by die winkelsentrum uit te kry.
Volgens hom het sommige mense ondanks die oorstroming in ligte luime gebly.
“Die een vrou het sommer in haar plakkies in die water rondgeloop en by ’n winkel ’n koffie bestel,” het Potgieter gesê.
Dit is die tweede keer in twee weke dat die winkelsentrum oorstroom. Potgieter sê dit kan toegeskryf woord aan dreine wat verstop is, iets waarvoor die munisipaliteit verantwoordelik is.
Meer oor: Polokwane | Storms | Oorstromings | Reën
Sebokeng: Inwoners vrees diefstal ná oorstroming
Skoolterrein ontsmet ná 3de riool-oorstroming